Շարունակելով ներկայացնել լուծում պահանջող խնդիրները` Մ. Մինասյանը դրանց շարքում ներկայացրեց ևս մի քանիսը. համալսարանի ուսանողական հանրակացարանի երկրորդ մասի վերանորոգում, արտաքին կապերի ընդլայնում և միջազգային ճանաչելիության մակարդակի բարձրացում: Այս ուղղությամբ նա անհրաժեշտ համարեց ժամանակակից ձևերով կայուն գործընկերային կապերի ստեղծումը, աշխուժացումը և ծրագրերի իրականացումը ոչ միայն հայաստանյան ու ռուսաստանյան, այլ նաև արտերկրի բուհերի հետ: Ժամանակի պահանջ է համալսարանի կապերի ամրապնդումն իր իսկ շրջանավարտների հետ, ովքեր ճանաչված են ու արժանի դիրք են գրավում հասարակության մեջ, նրանց միավորումը և հնարավորությունների համատեղումը` ուսանողներին և նորավարտ շրջանավարտներին գործուն աջակցություն ցուցաբերելու նպատակով: